পাতাঠুঁটি ধনেশ
পাতাঠুঁটি ধনেশ (বৈজ্ঞানিক নাম: Rhyticeros undulatus) বা মালাপরা ধনেশ Bucerotidae (বিউসেরোটিডি) গোত্র বা পরিবারের অন্তর্গত Rhyticeros (রাইটিসেরোস) গণের এক প্রজাতির বড় আকারের ধনেশ। পাখিটি দক্ষিণ ও দক্ষিণ-পূর্ব এশিয়ার স্থানীয়। পাতাঠুঁটি ধনেশের বৈজ্ঞানিক নামের অর্থ ঢেউ-খেলানো শিঙ (গ্রিক rutis = রেখা, akeros = শিঙ; ল্যাটিন: undulates = ঢেউ খেলানো)। সারা পৃথিবীতে এক বিশাল এলাকা জুড়ে এদের আবাস, প্রায় ৩২ লাখ ২০ হাজার বর্গ কিলোমিটার। বিগত কয়েক দশক ধরে এদের সংখ্যা আশঙ্কাজনক হারে কমে যাচ্ছে। সেকারণে আই. ইউ. সি. এন. ২০০৪ সালে এ প্রজাতিটিকে ন্যূনতম বিপদগ্রস্ত বলে ঘোষণা করেছে। বাংলাদেশের বন্যপ্রাণী আইনে এ প্রজাতিটি সংরক্ষিত। এরা একপ্রজাতিক, অর্থাৎ কোন উপপ্রজাতি নেই।